Document ID: 32007R1022

KOMISJONI MÄÄRUS (EÜ) nr 1022/2007,
31. august 2007,
millega avatakse teatavate GATTi kvootide alusel 2008. aastal Ameerika Ühendriikidesse eksporditava juustu ekspordilitsentside väljaandmise menetlus ning kehtestatakse erandid määrusest (EÜ) nr 1282/2006, millega kehtestatakse nõukogu määruse (EÜ) nr 1255/1999 rakendamise üksikasjalikud erieeskirjad piima ja piimatoodete ekspordilitsentside ja -toetuste kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, (1) eriti selle artikli 30 lõiget 1,
ning arvestades järgmist:
(1)
Komisjoni määruse (EÜ) nr 1282/2006 (2) III peatüki 2. jaos on sätestatud, et mitmepoolsetel kaubandusläbirääkimistel sõlmitud lepingutega ettenähtud kvoodi raames Ameerika Ühendriikidesse eksporditava juustu ekspordilitsentse võib välja anda vastavalt erimenetlusele, mis võimaldab nimetada Ameerika Ühendriikides eelistatud importijad.
(2)
Kõnealune menetlus tuleks kasutusele võtta 2008. aasta ekspordi jaoks ning tuleks kindlaks määrata sellega seotud täiendavad eeskirjad.
(3)
Impordi haldamiseks teevad Ameerika Ühendriikide pädevad asutused vahet Uruguay vooru alusel Euroopa Ühendusele antud lisakvoodi ja Tokyo voorust tulenevate kvootide vahel. Ekspordilitsentside väljaandmisel tuleks arvesse võtta kõnealuste toodete sobivust Ameerika Ühendriikide ühtlustatud tariifitabelis kirjeldatud vastava USA kvoodiga.
(4)
Selleks et eksportida maksimumkogus tagasihoidlikku huvi äratanud kvootide raames, tuleks kogu kvoodikogust hõlmavad taotlused heaks kiita.
(5)
Selleks et Bulgaaria ja Rumeenia ettevõtjad saaksid ühenduses kohaldatava süsteemiga kohaneda, tuleks kõnealustes liikmesriikides esitatud ekspordilitsentsitaotluste jaoks kehtestada 2008. kvoodiaastaks üleminekumeetmed.
(6)
Kõnealuseid üleminekumeetmeid kohaldatakse varasema ekspordi kriteeriumi ning subsiidiumide kriteeriumi suhtes.
(7)
Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1282/2006 artiklis 23 osutatud kvootide alusel 2008. aastal Ameerika Ühendriikidesse eksporditavate CN-koodi 0406 alla kuuluvate ja käesoleva määruse I lisas loetletud toodete ekspordilitsentsid antakse välja vastavalt kõnealuse määruse III peatüki 2. jao ning käesoleva määruse sätetele.
Artikkel 2
1. Määruse (EÜ) nr 1282/2006 artiklis 24 osutatud litsentsitaotlused (edaspidi „taotlused”) tuleb esitada pädevatele asutustele hiljemalt 10.-14. septembriks 2007.
2. Taotlused võetakse vastu üksnes juhul, kui need sisaldavad määruse (EÜ) nr 1282/2006 artiklis 24 osutatud täielikku teavet ja kui nendega on kaasas kõnealuses artiklis osutatud dokumendid.
Kui käesoleva määruse I lisa 2. veerus nimetatud ühe ja sama tooterühma saadaolev kogus on jaotatud Uruguay vooru kvoodi ja Tokyo vooru kvoodi vahel, võivad litsentsitaotlused hõlmata vaid ühte nendest kvootidest ja taotlustes märgitakse asjaomane kvoot ning kõnealuse lisa 3. veerus esitatud rühma ja kvoodi tähis.
Määruse (EÜ) nr 1282/2006 artiklis 24 osutatud teave esitatakse vastavalt käesoleva määruse II lisas sätestatud näidisele.
3. I lisa 3. veerus märgitud kvootide 22-Tokyo ja 22-Uruguay puhul hõlmavad taotlused vähemalt 10 tonni ega ületa asjaomase kvoodi korral kõnealuse lisa 4. veerus sätestatud saadaolevat kogust.
I lisa 3. veerus märgitud muude kvootide puhul hõlmavad taotlused vähemalt 10 tonni ning asjaomase kvoodi korral ei ületa need 40 % kõnealuse lisa 4. veerus osutatud saadaolevast kogusest.
4. Taotlus võetakse vastu üksnes juhul, kui taotleja kinnitab kirjalikult, et ta ei ole esitanud sama tooterühma ega sama kvoodi kohta muid taotlusi ega kavatse seda teha.
Kui taotleja esitab ühes või mitmes liikmesriigis sama tooterühma ja sama kvoodi kohta mitu taotlust, loetakse kõik tema taotlused kehtetuks.
Artikkel 3
1. Liikmesriigid teavitavad komisjoni viie tööpäeva jooksul pärast taotluste esitamise tähtaega iga I lisas märgitud tooterühma ja vajaduse korral kvoodi kohta esitatud taotlustest.
Kõik teated, sealhulgas teated taotluste puudumise kohta saadetakse faksi või elektronposti teel, kasutades III lisas esitatud näidisvormi.
2. Teade sisaldab iga rühma ja vajaduse korral iga kvoodi kohta järgmist:
a)
taotlejate nimekiri;
b)
iga taotleja taotletud koguste jaotus koondnomenklatuuri tootekoodi ja Ameerika Ühendriikide ühtlustatud tariifitabeli (Harmonized Tariff Schedule of the United States of America (2007)) kohase koodi järgi;
c)
taotleja volitatud importija nimi ja aadress.
Artikkel 4
Vastavalt määruse (EÜ) nr 1282/2006 artiklile 25 määrab komisjon viivitamata kindlaks litsentside jaotuse ja teavitab sellest liikmesriike hiljemalt 31. oktoobriks 2007.
Liikmesriigid teatavad komisjonile viie tööpäeva jooksul pärast jaotuskoefitsientide avaldamist iga rühma ja vajaduse korral iga kvoodi puhul igale taotlejale eraldatud kogused kooskõlas määruse (EÜ) nr 1282/2006 artikliga 25.
Teade saadetakse faksi või elektronposti teel, kasutades käesoleva määruse IV lisas sätestatud näidisvormi.
Artikkel 5
Liikmesriigid kontrollivad käesoleva määruse artikli 3 ja määruse (EÜ) nr 1282/2006 artikli 24 kohaselt esitatud teavet enne litsentside väljaandmist ning hiljemalt 15. detsembriks 2007.
Kui leitakse, et litsentsi saanud ettevõtja on esitanud ebaõiget teavet, tühistatakse litsents ja tagatist ei tagastata. Liikmesriigid teatavad sellest viivitama komisjonile.
Artikkel 6
Erandina määruse (EÜ) nr 1282/2006 artikli 24 lõikest 3 võivad 2008. kvoodiaastal taotlusi esitada ka Rumeenias ja Bulgaarias tegutsevad ning oma tegutsemiskoha liikmesriigis taotluse esitanud isikud, kui taotleja:
a)
esitab selle liikmesriigi pädevale asutusele, kus taotlus on esitatud, tõendavad dokumendid selle kohta, et ta on tegutsenud vähemalt kolm aastat Bulgaarias või Rumeenias ning on eksportinud CN-koodiga 0406 hõlmatud tooteid Ameerika Ühendriikidesse taotluse esitamisele eelnenud kolmest kalendriaastast vähemalt ühel aastal;
b)
esitab selle liikmesriigi pädevale asutusele, kus taotlus on esitatud, kirjaliku kohustuse algatada menetlus tütarettevõtja asutamiseks Ameerika Ühendriikides.
Artikkel 7
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. august 2007

Labels: 3
17
18